|  |  |
| --- | --- |
|  | **NORWEGIAN POLICE UNIVERSITY COLLEGE** |

# Innstillingsordning for arbeidsgivere utenfor politi- og lensmannsetaten

|  |
| --- |
| De fleste av Politihøgskolens etter- og videreutdanninger har et gitt antall studieplasser. Studieplasser tildeles politidistrikt, særorgan eller arbeidsgivere utenfor politi- og lensmannsetaten (samarbeidspartnere) etter behov og/eller fastsatte kvoter.  **Hvordan en søker kan få tilbud om studieplass**  For at en søker skal få tilbud om studieplass må følgende formaliteter være på plass:   * Søker må ha søkt aktuelt studie via Søknadsweb. * Søker må være kvalifisert for studiet. For å bli kvalifisert må søkeren ha dokumentert å dekke studiets opptakskrav (opptakskrav fastsettes i studieplan). Godkjent dokumentasjon på opptakskrav lastes opp i Søknadsweb. * Det må foreligge en innstilling fra arbeidsgiver hvor søker er rangert så høyt at en av studieplassene som er tildelt arbeidsgiveren tildeles søkeren.   For å kunne tilby søkere fra arbeidsgivere utenfor politi- og lensmannsetaten studieplass ved en av Politihøgskolens etter- og videreutdanninger må de ulike arbeidsgiverne etablere en innstillingsordning for sine søkere.  **Hva som kreves i en innstilling og hvordan innstillingsordning kan etableres**  Hvordan innstillingsordning skal organiseres hos de ulike arbeidsgiverne avgjør ikke Politihøgskolen, men følgende må være på plass for at en slik innstillingsordning skal kunne etableres:   * Opprette en informasjonskanal hvor nødvendig informasjon om utlyste studier, fremgangsmåte for å søke internt i organisasjonen og dokumentasjonskrav beskrives/formidles. Søkere må få informasjon om at man må søke opptak til utdanning i Søknadsweb innen fastsatt frist. Informasjonsflyten til de som skal påtegne søknader i organisasjonen må også ivaretas * Opprette et mottaksapparat for interne søknader * Opprette et «innstillingsorgan» sentralt i organisasjonen som skal gjøre den endelige prioriteringen av søkere, og utarbeide en innstilling   **Hvilke frister som gjelder** En endelig innstilling/liste over prioriterte søkere må sendes til Politihøgskolen innen angitte frister. Følgende frister gjelder:  For studier med oppstart på høstsemesteret: **innsendingsfrist for innstilling 1. mars.**  For studier med oppstart på vårsemesteret: **innsendingsfrist for innstilling 15. oktober.**  Innstillingen må inneholde følgende informasjon om søkeren:   1. Søkers fulle navn (fornavn og etternavn) 2. Fødselsdato (6 siffer) 3. Søkernummer (søker får sitt individuelle og unike søkernummer ved registrering av søknad i Søknadsweb)   For å sikre at innstillingen er klar for innsending til disse fristene anbefales det at det opprettes en intern søknadsfrist i organisasjonen noe før Politihøgskolens søknadsfrist. Dette for å sikre at man har tilstrekkelig tid til å gjennomføre vurdering og prioritering av søkerne før oversendelse til Politihøgskolen. Politihøgskolen er kjent med at gjeldende praksis i etaten er at den interne søknadsfristen er én måned før Politihøgskolens søknadsfrist/innsendingsfrist, altså henholdsvis 1. februar og 15. september. Dette er valgfritt – det viktigste er at man har tilstrekkelig med tid til å lage innstillingen før oversendelse til Politihøgskolen.  Innstilling må utarbeides for hver etter- og videreutdanning organisasjonen har søkere til, og sendes samlet til Politihøgskolen på e-post [opptakEVU@phs.no](mailto:opptakEVU@phs.no).  **Hvordan fordeles studieplassene?**  Studieplasser fordeles på bakgrunn av innmeldt/kjent kompetansebehov, og plasser tildeles med utgangspunkt i innsendt innstilling. Med dette menes at søker som er innstilt som nummer 1 prioriteres før en søker som er innstilt med et lavere nummer fra samme organisasjon.    Kun kvalifiserte og innstilte søkere kan tilbys studieplass ved Politihøgskolens etter- og videreutdanninger dersom ikke annet fremgår (f. eks der det er åpent for alle kvalifiserte søkere – på slike utdanninger kreves det ikke innstilling fra arbeidsgiver).  Det gis ikke mulighet for arbeidsgivere utenfor politi- og lensmannsetaten å innstille søkere til utdanninger hvor det ikke er åpnet for eksterne målgrupper. Studiets målgruppe står beskrevet i studieplanen som til enhver tid ligger publisert på studiets nettside. Oppdaterte rutiner for innstilling, korrekte maler og informasjon om utlyste studier vil til enhver tid være tilgjengelig på Politihøgskolens hjemmeside, [Etter- og videreutdanning - Politihøgskolen (politihogskolen.no)](https://www.politihogskolen.no/etter-og-videreutdanning/)  Seksjon for opptak og rekruttering, 29.11.2022 |
|  |
|  |
|  |